**Tájékoztató a 2018/2019. évi előzetes szakirány-választási igényfelmérésről**

Az ELTE BGGYK 2017/2018. tanévtől érvényes mintatanterveiben a jogszabályi előírásokhoz illeszkedve az alábbi ismeretkörök jelennek meg (a rövidítések egyúttal jelmagyarázattal szolgálnak a táblázatok értelmezéséhez):

**ÁK-GYK** = **általánosan művelő közös és gyógypedagógiai (szakmai) közös** ismeretek összesen: **72 kredit**,

ebből

az **általánosan művelő közös** (ÁK) ismeret: **31 kredit** (levelező 29 kredit);

a **gyógypedagógiai közös** (GYK) ismeret: **41 kredit** (levelező 38 kredit)

**SZD**= **szakdolgozathoz** rendelt kreditek: **8 kredit**

**SZV**= **szabadon választható** ismeretek: **12 kredit** (levelező: 17 kredit)

**SZI1** és **SZI2**= első és második **szakirányhoz** rendelt ismeretek: **50 – 50 kredit**

\***SZIK**= **szakirányközi** ismeretek modul: **18 kredit**

\*A szakirányközi ismeretek modulban olyan ismeretek jelennek meg, melyek az egyes szakirányok között átfedésben vannak, azaz mindkét szakirányhoz egyaránt tartoznak. A szakiránypárok közösen válogatták össze azt a 6-6 tanegységet, amit szakirányuk szempontjából fontosnak tartanak. Ily módon a szakirányhoz rendelt kreditek értéke szakirányonként lényegében 68-68 kredit, ám a közös halmazba tartozó 18 kredites – SZIK – modul ismereteit csak egyszer kell a hallgatóknak teljesíteniük. Amennyiben a hallgató egy szakirányt választ, a szakirányához rendelt 50 kredites és a szakirányközi 18 kredites modult egyaránt el kell végeznie.

**TGY**= **terepgyakorlat** (KKK 5. pont): **30 kredit**



A mintatantervek a BGGYK honlapján elérhetők:

* [Nappali tagozat](http://www.barczi.elte.hu/media/e8/93/007cf5d74dcfc761164614ab170a04e77f75411814ebaba1ac5c9c5f22b5/BA_NAPPALI_2017.pdf)
* [Levelező tagozat (8 féléves)](http://www.barczi.elte.hu/media/b0/41/753990adf249518fbae31836cd6d3cc3fce8274f4ba72faa080f4df69726/BA_LEVELEZO_2017.pdf)

**A szakirányok párosításáról**

A mintatantervek minden lehetséges szakirány-párosítást tartalmaznak, ez azonban nem jelenti azt, hogy minden szakiránypár el is tud indulni.

A felvételi tájékoztatóban ([www.felvi.hu](http://www.felvi.hu)) a „Specializálódás a képzés során” fejezet alatt minden évben ez olvasható: „*A szakirány-választás a képzés második szemeszterében történik. A szakirányok közül – a Kar által megállapított feltételek szerint – egyet vagy kettőt lehet választani”*. A jogforrásként értelmezendő hivatkozás alapján a Kar állapítja meg a szakirány-választás feltételeit, amit a második tantervi félév regisztrációs hetének végéig kell közzétenni a hallgatóság számára. Ez azt jelenti, hogy *nincs jogszabályi kötelezettség* arra nézve, hogy a mintatantervben szereplő mind a 28 szakiránypárt elérhetővé kell tenni a hallgatóság számára.

Az elmúlt években a szabad szakiránypár-választás következtében a felsőbb évfolyamokon nagyon magas volt az óraütközések száma, mert a túl sok választási lehetőség fizikailag nem tette lehetővé az ütközésmentes oktatásszervezést. Ebből számtalan hallgatói panasz keletkezett, hiszen előfordult, hogy óraütközések miatt a hallgató a választott szakirányai kötelező tárgyait csak a tantárgyhoz rendelt óraszám 50%-ában tudta hallgatni. Az új tantervi koncepció kialakításánál az óraszámok csökkentése mellett az ütközésmentes órarend-készítésének lehetősége is vezető szempont volt.

Az új tanterv megvalósíthatóságát számtalan vizsgálat és modellezés előzte meg, melyek alapján egyértelmű, hogy a jelenlegi infrastrukturális és személyi feltételek figyelembe vételével az óraütközések elkerülése érdekében *a választható szakiránypárok számát korlátozni szükséges*. A jelenlegi óraszámok és az oktatói továbbá a teremkapacitás birtokában csak úgy készíthető ütközésmentes órarend, ha az alább látható ***16 szakiránypár*** választása engedélyezett az ***egy szakirányos logopédia*** mellett. Így a hallgatóknak a *2017/2018. tanévtől* felmenő rendszerben *17 választási lehetősége* lett.

**Választható szakirányok és szakiránypárok a 2018/19. tanévben:**

Az Autizmus spektrum pedagógiája, az Értelmileg akadályozottak pedagógiája, a Látássérültek pedagógiája és a Tanulásban akadályozottak pedagógiája mellé 5-5 szakirányból lehet választani. A Hallássérültek pedagógiája, a Pszichopedagógia és a Szomatopedagógia szakirányok mellé 4-4 másik szakirányból lehet választani, a Logopédia szakirány mellé másik szakirány nem választható.

Az alábbi táblázat betűrendben tartalmazza a választható szakirányokat és szakiránypárokat:

|  |  |
| --- | --- |
| Autizmus spektrum pedagógiája | Értelmileg akadályozottak pedagógiája |
| Autizmus spektrum pedagógiája | Hallássérültek pedagógiája |
| Autizmus spektrum pedagógiája | Pszichopedagógia |
| Autizmus spektrum pedagógiája | Szomatopedagógia |
| Autizmus spektrum pedagógiája | Tanulásban akadályozottak pedagógiája |
| Értelmileg akadályozottak pedagógiája | Hallássérültek pedagógiája |
| Értelmileg akadályozottak pedagógiája | Látássérültek pedagógiája |
| Értelmileg akadályozottak pedagógiája | Pszichopedagógia |
| Értelmileg akadályozottak pedagógiája | Szomatopedagógia |
| Hallássérültek pedagógiája | Látássérültek pedagógiája |
| Hallássérültek pedagógiája | Tanulásban akadályozottak pedagógiája |
| Látássérültek pedagógiája | Pszichopedagógia |
| Látássérültek pedagógiája | Szomatopedagógia |
| Látássérültek pedagógiája | Tanulásban akadályozottak pedagógiája |
| Logopédia | – |
| Pszichopedagógia | Tanulásban akadályozottak pedagógiája |
| Szomatopedagógia | Tanulásban akadályozottak pedagógiája |

Tájékoztatásul: az alábbi szakiránypárok nem választhatók

|  |  |
| --- | --- |
| Autizmus spektrum pedagógiája | Látássérültek pedagógiája |
| Értelmileg akadályozottak pedagógiája | Tanulásban akadályozottak pedagógiája |
| Hallássérültek pedagógiája | Pszichopedagógia |
| Hallássérültek pedagógiája | Szomatopedagógia |
| Pszichopedagógia | Szomatopedagógia |

**A Logopédia szakirány képzési sajátosságai –egy szakirányos képzés (8 félév, 240 kredit, nappali tagozaton)**

A Logopédia szakirány *kizárólag egy szakirányos képzési formában* indul mind nappali, mind levelező tagozaton, felsőfokú végzettséggel rendelkezők, illetve az első diplomájukat megszerezni kívánó hallgatók számára egyaránt. Ennek oka az, hogy a logopédia szakterülete szerteágazó: a logopédusoknak a hang, a beszéd, a nyelv, a kommunikáció és a nyelés számos különböző típusú zavarainak ellátásában kell jártasnak lenniük az e zavarokban érintett személyek szakszerű megsegítése érdekében. E sokszínű szakterület elsajátítása nagy mennyiségű specifikus szakismeretet, diagnosztikai és terápiás gyakorlati készséget, a kommunikációs képesség és zavarai összefüggéseiben való tájékozottságot igényel. A képzésnek, melynek folyamán a hallgatóból kompetens logopédus válik, lehetőséget kell adnia a különböző kommunikációs zavarok elméleti ismereteiben, az érintettek ellátásának gyakorlatában való elmélyülésre, a megszerzett ismeretek összefüggéseinek megragadására. A logopédiai szakmai kompetencia megszerzését tehát a nagyobb óraszámú, jobban differenciált, elmélyült tudást és több gyakorlati készséget nyújtó képzési forma teszi lehetővé. A kiterjesztett egy szakirányos képzési forma azt jelenti, hogy a logopédus hallgatók a szakirányos képzésben két szakirány összesített óra- és kreditszámának megfelelő terjedelemben sajátítják el a logopédia szakirány tartalmait.

**Diplomával rendelkezők számára egy szakirányos, 6 féléves javasolt ütemterv a Gyógypedagógia alapképzési szak mintatantervéhez (2017) – levelező tagozaton**

A levelező tagozaton a hallgatók 60-70%-a már diplomával érkezik, a 2013-tól képzésüket megkezdő levelezős hallgatók számára kidolgoztuk az egy szakirányos (rövidített) képzés lehetőségét, ahol a második szakirány helyett a korábban szerzett szakképzettségből 58 kreditet szakirányt bővítő ismeretként fogadtunk el. Az úgynevezett „modulbeszámítás” lehetőségével élő hallgatók számára azóta minden évfolyamon kínáljuk azt a javasolt ütemtervet, amelyik lehetővé teszi, hogy 2 félévvel (logopédia esetén 1 félévvel) hamarabb végezzenek. Az új mintatanterv bevezetésének következtében annyi a változás, hogy most *a korábbi ismeretekből 50 (logopédia esetén 20) kreditet* fogadunk el *szakirányt bővítő, a közoktatás területein pedagógiai jellegű feladatok ellátását erősítő ismeretként.*

A javasolt ütemterv szerint a hallgatók a szakirányhoz rendelt modul tárgyait (50 kredit értékben) és a szakirányközi ismereteket (18 kredit értékben) a 3-4-5. tantervi félévben végzik el, majd a 6. félévben teljesítik terepgyakorlatukat az egy választott szakirányon, összesen 30 kredit értékben.

A diplomások számára kínált „[javasolt ütemterv](http://barczi.elte.hu/media/af/c3/4831f948aaf08e7ddc436d172d71827175e58150d2486488dd11f28cd69b/BA_LEVELEZO_EGYSZAKIRANYOS_2017.pdf)” megtalálható a kari honlapon.

**A szakirány-választás előkészítése: ELŐZETES IGÉNYFELMÉRÉS**

A szakirány-választásra a korábbi évekhez hasonlóan a képzés második szemeszterében kerül majd sor. A hallgatók nem szakirányokat rangsorolnak, hanem a 17 meghirdetett lehetőséget kell majd egy Neptunos kérelem online kérdőívén 1-17-ig rangsorolniuk (1. helyre kell rangsorolni a leginkább kívánt szakiránypárt, 17. helyre kell rangsorolni azt, amit utolsóként választana).

A modulbeszámítás lehetőségével élő hallgatók számára az űrlap tartalmazza azt a lehetőséget is, hogy egy szakirány választása esetén a nyolc szakirányt kell önállóan 1-8-ig rangsorolni (1. helyre kell rangsorolni a leginkább kívánt szakirányt, 8. helyre kell rangsorolni azt, amit utolsóként választana).

Az új eljárásrendet (pontos határidőkkel) és az egyes szakirányok keretszámait a 2. (tavaszi) szemeszter regisztrációs hetének végéig tesszük közzé.

**Az eljárásrend és a keretszámok kialakításának minél pontosabb megtervezése érdekében november végén egy előzetes próba-rangsorolásos felmérést végzünk az I. évfolyamos hallgatók körében, hogy megismerjük a hallgatók igényeinek alakulását az aktuális évfolyamon.**

*Az igényfelmérést egy papíralapú próba-nyomtatványon végezzük, amit a felmérés összesítése után megsemmisítünk, az eredményeknek és a választásoknak semmilyen befolyása nem lesz a tavaszi szakirány-választási folyamatra. A beérkezett adatokat nem rangsoroljuk, az eredmények tájékoztató jellegűek a szakirányfelelősök és a kari vezetők számára.*

**A kérdőíves felmérésre**

* **a nappali tagozatos hallgatók körében 2018. november 20-27. között történik** (a formanyomtatványt az ANGY-GYK-0029 A gyógypedagógia alapfogalmai és intézményrendszer I. kurzus keretében osztjuk ki és szedjük be a fenti kezdő és záró időpontban.
* **a levelező tagozatos hallgatók körében 2018. november 16-30. között történik** (a formanyomtatványt az ALGY-ÁK-0010 Fejlődéstankurzus keretében osztjuk ki és szedjük be a fenti kezdő és záró időpontban.

Aki nem tud az órákon részt venni, a HÖK irodában vagy a dékánhelyettesi titkárságon (A/204) is kérhet űrlapot, illetve letöltheti a honlapról. A kitöltött űrlapot legkésőbb **2018. november 30. (péntek) 15.00 óráig** kell leadni az A/204-ben Komáromi Hajnalka ügyintézőnek.

A hallgatói igényeket összesítjük és a lehetőségekhez képest figyelembe vesszük a végleges eljárásrend és a szakirányok keretszámainak kialakításakor.

Budapest, 2018. november 5.

Dr. Márkus Eszter

oktatási ügyek dékánhelyettese